Kommissionens beslutning

af 17. juni 2003

om fjerde ændring af beslutning 2003/290/EF om beskyttelsesforanstaltninger mod aviær influenza i Nederlandene

(meddelt under nummer K(2003) 1935)

(Kun den nederlandske udgave er autentisk)

(EØS-relevant tekst)

(2003/443/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF(4), særlig artikel 9,

under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum(5), særlig artikel 4, stk. 1 og 3, og

ud fra følgende betragtninger:

(1) Siden den 28. februar 2003 har Nederlandene anmeldt flere udbrud af højpatogen aviær influenza.

(2) Nederlandene traf omgående foranstaltninger i henhold til Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(6), ændret ved akten vedrørende Østrigs, Finlands og Sveriges tiltrædelse, inden sygdommen blev officielt bekræftet.

(3) For at sikre klare og gennemskuelige bestemmelser vedtog Kommissionen efter høring af de nederlandske myndigheder beslutning 2003/153/EF af 3. marts 2003 om beskyttelsesforanstaltninger som følge af kraftig mistanke om aviær influenza i Nederlandene(7), hvori de af Nederlandene trufne foranstaltninger skærpedes.

(4) Efterfølgende vedtoges beslutning 2003/156/EF(8), 2003/172/EF(9), 2003/186/EF(10), 2003/191/EF(11), 2003/214/EF(12), 2003/258/EF(13), 2003/290/EF(14), 2003/318/EF(15), 2003/357/EF(16) og 2003/387/EF(17) efter høring af de nederlandske myndigheder og en sammen med alle medlemsstaterne foretagen evaluering af situationen.

(5) Den sidste smittede kommercielle flok blev aflivet den 29. april, og siden den 7. maj har der i Nederlandene hverken været registreret eller været mistanke om yderligere tilfælde af aviær influenza, hvorfor det kan konkluderes, at sygdommen bekæmpes med succes. Forudsat at der ikke konstateres nye udbrud, vil det være hensigtsmæssigt fra og med den 18. juni 2003 at begrænse den geografiske rækkevidde af de nugældende handels- og transportrestriktioner til de provinser, der tidligere har været ramt af sygdommen, og dermed at tillade handel med levende fjerkræ og fjerkræprodukter fra de andre nederlandske provinser, der så bør betragtes som værende frie for aviær influenza.

(6) Hvis der ikke forekommer nye udbrud, bør restriktionerne i betragtning af den positive sygdomsudvikling desuden fra og med den 18. juni 2003 lempes for at tillade transport af visse kategorier af levende fjerkræ og rugeæg fra områder i de ramte provinser, der ligger uden for de etablerede overvågnings- og stødpudezoner, til provinser uden restriktioner i Nederlandene. Sådanne transporter bør dog kun finde sted på den betingelse, at fjerkræ og rugeæg med oprindelse i de pågældende provinser ikke handles inden for Fællesskabet, men udelukkende på nederlandsk område.

(7) I betragtning af den positive sygdomsudvikling, men også i betragtning af behovet for fortsat forsigtighed bør de foranstaltninger, der er fastsat i beslutning 2003/290/EF, forlænges yderligere indtil den 11. juli 2003 i de provinser, hvor der har været sygdom.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 2003/290/EF foretages følgende ændringer:

1) Som ny artikel 7a indsættes:

"Artikel 7a

1. Såfremt Nederlandene den 17. juni 2003 har underrettet Kommissionen og medlemsstaterne om, at:

a) der ikke er rapporteret yderligere udbrud af aviær influenza i Nederlandene inden kl. 17.00 den 17. juni 2003, og

b) at alle laboratorieundersøgelser, der i Nederlandene er foretaget vedrørende inficerede bedrifter og anlæg, er afsluttet, og at alle kliniske undersøgelser og laboratorieundersøgelser vedrørende mistænkte bedrifter og anlæg eller bedrifter og anlæg, der mistænkes for at være inficeret med aviær influenza, har vist negative resultater,

affattes artikel 1 fra kl. 00.00 den 18. juni 2003 dog således:

'Artikel 1

1. Uden at det berører de foranstaltninger, som Nederlandene i henhold til Rådets direktiv 92/40/EØF har truffet i overvågningszonerne og de i bilag III anførte stødpudezoner, sikrer de nederlandske veterinærmyndigheder, at:

a) der ikke afsendes levende fjerkræ, rugeæg eller frisk, uforarbejdet og ikke-varmebehandlet fjerkrægødning og -strøelse fra de i bilag I anførte provinser til andre dele af Nederlandene, andre medlemsstater eller tredjelande

b) levende fjerkræ og rugeæg ikke transporteres inden for de i bilag I anførte provinser.

2. Uanset stk. 1 kan de ansvarlige myndigheder tillade transport inden for de i bilag I anførte provinser, men uden for overvågnings- og stødepudezonerne, og afsendelse til andre provinser i Nederlandene af:

a) fjerkræ til omgående slagtning, herunder udsætterhøns, til et slagteri, som på forhånd er udpeget af de ansvarlige myndigheder

b) daggamle kyllinger, æglægningsklare hønniker og fjerkræ til opdræt til en bedrift eller stald, hvor der ikke holdes andet fjerkræ, og hvor de forbliver under officiel kontrol

c) rugeæg til et rugeri under officiel kontrol.

Hvis levende fjerkræ, der transporteres i henhold til litra a) eller b), har oprindelse i en anden medlemsstat eller et tredjeland, skal transporten godkendes af de nederlandske ansvarlige myndigheder og den ansvarlige myndighed i afsendelsesmedlemsstaten eller -tredjelandet.

3. Uanset stk. 1 kan de ansvarlige veterinærmyndigheder, som træffer alle de fornødne biosikkerhedsforanstaltninger for at undgå spredning af aviær influenza, tillade transport af levende fjerkræ og rugeæg, der ikke er forbudt ved Rådets direktiv 92/40/EØF, navnlig med hensyn til flytning af daggamle kyllinger i henhold til artikel 9, stk. 4, litra a), b) og c), til bedrifter i området beskrevet i bilag I under officiel kontrol.'

2. Forudsat at betingelserne i stk. 1 er opfyldt, skal dyresundhedscertifikater, der ledsager sendinger af levende fjerkræ og rugeæg med oprindelse i eller kommender fra de i bilag II anførte provinser i Nederlandene, og som underskrives fra og med den 18. juni 2003 indeholde ordene: 'Dyresundhedsbetingelserne for denne sending er i overensstemmelse med beslutning 2003/443/EF'.

3. I artikel 3, stk. 1), ændres 'i bilaget' til 'i bilag III'.

4. Bilaget til beslutning 2003/290/EF bliver bilag III, og teksten i bilaget til nærværende beslutning bliver bilag I og bilag II."

2) I artikel 8 ændres "til den 17. juni 2003, kl. 24.00" til "til den 11. juli 2003, kl. 24.00."

Artikel 2

Denne beslutning er rettet til Nederlandene.

Udfærdiget i Bruxelles, den 17. juni 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 395 af 30.12.1989, s. 13.

(4) EFT L 62 af 15.3.1993, s. 49.

(5) EFT L 18 af 23.1.2003, s. 11.

(6) EFT L 167 af 22.6.1992, s. 1.

(7) EUT L 59 af 4.3.2003, s. 32.

(8) EUT L 64 af 7.3.2003, s. 36.

(9) EUT L 69 af 13.3.2003, s. 27.

(10) EUT L 71 af 15.3.2003, s. 30.

(11) EUT L 74 af 20.3.2003, s. 30.

(12) EUT L 81 af 28.3.2003, s. 48.

(13) EUT L 95 af 11.4.2003, s. 65.

(14) EUT L 105 af 26.4.2003, s. 28.

(15) EUT L 115 af 9.5.2003, s. 86.

(16) EUT L 123 af 17.5.2003, s. 53.

(17) EUT L 133 af 29.5.2003, s. 91.

BILAG

"Bilag I

På Nederlandenes område provinserne:

Flevoland, Gelderland, Limburg, Noord-Brabant, Utrecht.

Bilag II

På Nederlandenes område provinserne:

Drenthe, Friesland, Groningen, Noord-Holland, Overijssel, Zeeland, Zuid-Holland."